# Balys Dvarionas

### Straipsnis iš Vikipedijos, laisvosios enciklopedijos.

Balys Dvarionas (1904 m. birželio mėn. 19 d. Liepojoje - 1972 m. rugpjūčio mėn 23 d. Vilniuje) - lietuvių kompozitorius, pianistas, dirigentas, pedagogas.

## [taisyti] Biografija

Balys Dvarionas gimė gausioje lietuvių vargonininko, instrumentų meistro Dominyko Dvariono šeimoje (joje išaugo 11 vaikų, iš kurių 7 tapo muzikais). Pirmasis muzikos mokytojas buvo tėvas, vėliau mokėsi privačiai pas latvių kompozitorių Alfredą Kalninį. 1916-1918 m. Liepojoje Balys Dvarionas vargonininkavo bei dirigavo Lietuvių draugijos jaunimo chorui. 1920-1924 m. studijavo Leipcigo konservatorijoje, Roberto Teichmüllerio fortepijono klasėje. Studijavo kompoziciją pas Stephaną Krehlį ir Sigfridą Karg-Elertą. Baigęs konservatoriją, grįžo į Kauną ir surengė savo pirmąjį rečitalį. 1925-1926 m. tobulinosi Berlyne pas žymų pianistą virtuozą Egoną Petri.

1926 m. Balys Dvarionas buvo pakviestas mokyti fortepijono Kauno muzikos mokykloje. Ją perorganizavus, dėstė Kauno konservatorijoje (nuo 1933 m.), vėliau - Lietuvos konservatorijoje Vilniuje (nuo 1949 m.). 1947 m. tapo profesoriumi.

Ketvirtajame dešimtmetyje Balys Dvarionas pradėjo reikštis kaip dirigentas (debiutavo 1931 m.). 1934 m. vasarą jis tobulinosi Zalcburge Tarptautinėje dirigentų akademijoje. Tais pačiais metais pradėjo vadovauti konservatorijos studentų orkestrui, o 1935-aisiais buvo pakviestas vadovauti Kauno radiofono simfoniniam orkestrui (vadovavo iki 1938 m.). 1939 m. lankė vasaros semestrą Leipcigo konservatorijoje Hermano Abendrotho klasėje ir eksternu išlaikė diplominius dirigavimo egzaminus. Lietuvai atgavus Vilnių, Balys Dvarionas su architektu Vytautu Landsbergiu-Žemkalniu įkūrė Vilniaus miesto savivaldybės simfoninį orkestrą ir 1939-1940 m. jam vadovavo. 1940-1941 ir 1958-1964 metais buvo Lietuvos filharmonijos simfoninio orkestro vyriausiasis dirigentas. 1946-1965 m. Lietuvos dainų švenčių dirigentas. Kaip simfoninių orkestrų dirigentas koncertavo uždienyje.

1973 m. Vilniaus septynmetei muzikos mokyklai buvo suteiktas Balio Dvariono vardas (dabar Vilniaus Balio Dvariono dešimtmetė muzikos mokykla).

## [taisyti] Kūryba

Kaip kompozitorius daugiausiai reiškėsi po II pasaulinio karo. Kartu su Stasiu Vainiūnu, Antanu Račiūnu ir kitais, Balys Dvarionas pokario metais kūrė romantinio stiliaus, liaudies dainų citatomis pagrįstą muziką, kuri atitiko to meto partinių ideologų propaguojamo socrealizmo stiliaus reikalavimus. Tačiau romantinė stilistika visuomet buvo artima šiam kūrėjui, jo muzikoje susipynė Vakarų ir Rytų Europos romantikų įtaka.

Balys Dvarionas rašė įvairių žanrų muziką (opera, baletas, simfonija, koncertai, uvertiūros, kameriniai opusai, muzika kinui ir teatrui). Į lietuvių muzikos istoriją kompozitorius įėjo ir kaip vieno pirmųjų baletų, pirmojo koncerto smuikui kūrėjas.

Balio Dvariono kūryba pasižymi emocionalumu, melodingumu, artimomis lietuvių liaudies dainoms intonacijomis. Jo muzikai labiau būdingas muzikinių minčių eksponavimas, jų gretinimas, nei ištisinis plėtojimas. Tai ryšku stambios formos kūriniuose (balete, operoje ir kt.). Labai populiarios Balio Dvariono miniatiūros fortepijonui (ciklai "Mažoji siuita", "Žiemos eskizai"), chorui ("Patarlės"). Daugelis kompozitoriaus kūrinių yra romantinio stiliaus. Tik paskutinieji opusai - Humoreska, Mikropreliudai - turi konstruktyvizmo bruožų.

## [taisyti] Svarbiausi kūriniai

- Opera „Dalia“ (1957)
- Baletas „Piršlybos“
- Simfonija e-mol „Lenkiuos gimtajai žemei“
- Koncertas smuikui ir orkestrui (1948,SSRS valstybinė premija 1949)
- 2 koncertai fortepionui ir orkestrui (1960 ir 1962, už I koncertą LTSR valstybinė premija 1960)
- Koncertas valtornai ir orkestrui (1963)
- Variacijos fagotui ir orkestrui (1946)
- Sonata baladė smuikui ir fortepionui, choro ir solo dainos, siuitos fortepionui, kiti simfoniniai ir kameriniai kūriniai, kino filmų ir dramos spektaklių muzika.

Baliui Dvarionui ir Jonui Švedui buvo patikėta sukurti LSSR himno muziką.[reikalinga citata]

| Šis biografinis straipsnis apie menininką yra nebaigtas. Jūs galite prisidėti prie Vikipedijos papildydamas šį straipsnį.

Rodomas puslapis "http://lt.wikipedia.org../../../b/a/l/Balys_Dvarionas_c108.html"

Kategorijos: Reikalinga citata | Nepilni Menininkų biografijos | Lietuvos kompozitoriai

##### Views

- Straipsnis
- Aptarimas
- Dabartinė versija

##### Paieška

##### Kitomis kalbomis

- Deutsch
- English
- 日本語
- Latviešu
- Русский